KOMMISSIONENS FORORDNING (EF) Nr. 859/96 af 10. maj 1996 om refusion af importtolden for visse indførsler fra Norge i 1995 i forbindelse med aftalerne i form af brevvekslinger mellem Det Europæiske Fællesskab på den ene side og Republikken Island, Kongeriget Norge og Schweiz på den anden side vedrørende visse landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 95/582/EF af 20. december 1995 om indgåelse af aftaler i form af brevvekslinger mellem Det Europæiske Fællesskab på den ene side og Republikken Island, Kongeriget Norge og Schweiz på den anden side vedrørende visse landbrugsprodukter (1), særlig artikel 2, og

ud fra følgende betragtninger:

Den 20. december 1995 blev der med virkning fra 1. januar 1995 fastsat et toldkontingent for valleost med oprindelse i Norge; i 1995 blev denne ost indført til Fællesskabet til fuld importafgift eller til fuld importtold; kontingentets maksimumsgrænse blev overholdt; der bør derfor fastsættes en procedure, for at de pågældende erhvervsdrivende kan få refunderet differencen mellem den importafgift og importtold, der rent faktisk blev betalt, og tolden i bilag III til Kommissionens forordning (EF) nr. 1600/95 af 30. juni 1995 om gennemførelsesbestemmelser for importordningen og om åbning af toldkontingenter for mælk og mejeriprodukter (2), senest ændret ved forordning (EF) nr. 694/96 (3);

der bør fastsættes bestemmelser for beregning af refusionerne, idet der tages hensyn til, at fra 1. februar 1995 blev den ecu-værdi, der anvendes i den fælles landbrugspolitik, ændret, og at fra 1. juli 1995 blev importafgifterne erstattet af importtold;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. For indførsel af valleost fra Norge mellem den 1. januar og den 31. december 1995 refunderes differencen mellem den importtold, der er fastsat i bilag III til forordning (EF) nr. 1600/95, og den importafgift eller importtold, der rent faktisk blev betalt ved indførslen, mod fremlæggelse af importlicensen og angivelsen med henblik på overgang til fri omsætning for den pågældende indførsel.

2. Refusionsansøgningerne skal indgives senest 30 dage efter nærværende forordnings ikrafttræden.

Artikel 2

1. Den i artikel 1 omhandlede difference beregnes ud fra den importtold, der rent faktisk blev betalt i national valuta, og den importtold, der er fastsat i bilag III til forordning (EF) nr. 1600/95, omregnet til national valuta ved hjælp af den omregningskurs, der gælder på dagen for antagelsen af angivelsen med henblik på overgang til fri omsætning.

2. For indførsel fra den 1. til den 31. januar 1995 divideres den importtold, der er fastsat i bilag III til forordning (EF) nr. 1600/95, med faktoren 1,207509.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 327 af 30. 12. 1995, s. 17.

(2) EFT nr. L 151 af 1. 7. 1995, s. 12.

(3) EFT nr. L 97 af 18. 4. 1996, s. 18.